石頭城
作者：劉敞
朝代：宋

paragraphs: 石頭非人力，翠壁百仞高。
上盤巉巖雲，下激涌湧濤。
攀躋猿猱苦，游涌魚鼈勞。
乃知百萬師，未易損一毛。
混茫有開鑿，形勢豈一朝。
太古至德世，斯民各逍遙。
艱難非所嬰，秦漢仍寂寥。
發揮自孫氏，力控劉與曹。
基業何崔巍，謀謨亦雄豪。
龍蟠與虎踞，勢足萬古牢。
德義苟不修，忽焉亡其操。
繽紛不一姓，氣象何蕭條。
往者游獵區，盡爲黍稷苗。
前事不可忘，後來鑒孔昭。
客行倦煩促，勝槩愜所遭。
眇然抱幽想，慷慨成鬱陶。
古人若騰波，逝者日已滔。
壯觀誰與論，悠悠背行舠。